At Fana IL Fotballs markedssjef Trond Andal er en ekstrem Arsenal-tilhenger er ingen hemmelighet. Nå har han brukt sine kontakter til å skaffe klubben fra Nesttun et trekkplaster av de sjeldne.

12. juni lander Wenger på Flesland. Den kvelden skal han delta på et arrangement på Hotel Edvard Grieg, der klubben, deres samarbeidspartnere og publikum for øvrig kan kjøpe seg plass. For en knapp tusenlapp kan man kjøpe billett til både buffet og foredrag, reklamerer Andal.

– Da jeg fikk den endelige bekreftelsen, må jeg innrømme at det kom en tåre, og jeg er ingen lettrørt mann, sier Andal.

Tidkrevende

Arrangementssjefen og markedssjefen har brukt mye tid på å få sitt store idol til Bergen.

– Det store gjennombruddet kom for en måneds tid siden, men det er først i dag vi kan gå ut med nyheten. Jeg må få takke våre samarbeidspartnere, som har bidratt til at vi får dette til, uten at klubben løper noen økonomisk risiko, sier Andal.

Han vil ikke spekulere i hvor mange av 1000-kronersbillettene han må selge for at stuntet kan gå i pluss.

Mens han er i Bergen skal Wenger også ha et seminar med Fanas trenere, men han blir neppe å se på feltet. Skjønt, hovedtrener Ørjan Håland har ikke gitt det helt opp.

– Hvis jeg får sjansen til å lære av en kapasitet som Wenger, er det selvfølgelig både en ære og en mulighet jeg ikke kan gå glipp av. Jeg trer gjerne til side og blir Wengers assistent i en time, en uke, en måned eller et år, sier Håland, vel vitende om at det neppe blir aktuelt.

Eventyrlig karriere

Arsene Wenger er en av de mestvinnende trenerne i moderne fotballhistorie. Han har vunnet ett fransk og tre engelske seriemesterskap. I tillegg har han vunnet det gjeveste cupmesterskapet i Frankrike én gang, i Japan én gang og i England syv ganger. Han ledet Arsenals berømte "invincibles", laget som gikk igjennom en hel Premier League-sesong uten å tape en eneste gang.

Det er ytterst sjelden Wenger stiller på slike arrangementer. Han har hatt en lav profil etter at han ga seg i Arsenal sist sommer, etter 22 år ved roret. I det siste er det kun den arabiske sportskanalen BeIN Sports som har nytt godt av hans kunnskap.

Andal regner med at over 1200 billetter blir revet bort.

– Jeg kan ikke skjønne annet.

Les mer om arrangmenetet på Fana Fotballs nettsider.